Ukraina qurolli kuchlari butun front bo‘ylab hujum boshlagan. Bu haqda o‘zini o‘zi mustaqil deb e’lon qilgan «Luhansk xalq respublikasi» rahbari Leonid Pasechnik ma’lum qildi. «Vaziyat juda keskin», — deya Pasenchikning bayonotini keltiradi TASS. Uning so‘zlariga ko‘ra, bugungi kunda Ukraina qo‘shini «LXR» chegarasida turibdi. Shu bilan birga, o‘zini o‘zi mustaqil deb e’lon qilgan respublika rahbari «ortiqcha vahimaga asos yo‘qligi, respublika odatiy rejimida yashayotgani»ga ishontirgan. «Qarshi hujumga urinishlari baribir to‘xtatiladi, qo‘shinlarimiz tomonidan yakson etiladi», — deya qayd etgan Pasechnik. 14 sentabr kuni «LXR» xalq militsiyasi vakili Andrey Marochko ukrain qo‘shini respublika chegaralariga yaqinlashib kelayotganini aytgandi. «Vaziyat chindan murakkab», — degandi Marochko va «LXR» hududi «to‘lig‘icha nazorat ostidaligi»ni qo‘shimcha qilgandi.